‘ভালোবাসার কাঙাল’ গল্পে দাম্পত্য প্রেমবঞ্চিত এক নারীর পতিপীড়নজনিত মনস্তাত্ত্বিক সংকটের কাহিনি বিবৃত হয়েছে। শ্বশুরের অর্থে শিক্ষাপ্রাপ্ত এক পুরুষের পরনারীতে আসক্তির অকৃতজ্ঞতায় গল্পটি বিশিষ্ট। এর মধ্য দিয়ে রূপায়িত হয়েছে আমাদের সামাজিক বাস্তবতার এক করুণ পরিণতির চিত্রও। অর্থাৎ আমাদের দেশের বিত্তবানদের কেউ কেউ নিজ কন্যাকে শিক্ষিত করার পরিবর্তে দরিদ্র জামাতাকে শিক্ষিত করার পেছনে অর্থ বিনিয়োগ করে। এরই পরিণতিতে একসময় অশিক্ষিত স্ত্রী শিক্ষিত চাকরিজীবী স্বামীর যোগ্য বিবেচিত না-হয়ে শিকার হয় বঞ্চনা ও লাঞ্ছনার। নিজ পিতার অর্থে শিক্ষিত হয়েছে যে-স্বামী, শেষ পর্যন্ত তারই ভালোবাসার কাঙাল হতে হয় সেই নারীকে। শেষ রচনা ‘বাঁধনে’ও স্বামীর অন্যাসক্তির চিত্র পরিবেশিত হলেও উপস্থাপিত হয়েছে নারীর ভিন্নতর রূপ। এখানে নারী আর ভালোবাসার কাঙাল নয়, বরং শিক্ষিত ও চাকরিজীবী হওয়ার কারণে বিধৃত হয়েছে তার ব্যক্তিত্বপূর্ণ সিদ্ধান্ত ও আত্মমর্যাদাবোধের পরিচয় এবং শেষ পর্যন্ত স্বামীকেই নতি-স্বীকার করতে হয়েছে, পরিত্যাগ করতে হয়েছে অন্যাসক্তির অনৈতিক বিলাসিতা। সন্তানের প্রতি বাৎসল্যসূত্রে পুনরায় প্রতিষ্ঠিত হয়েছে তাদের সংসারবন্ধন।